VENDIM
Nr. 199, datë 3.4.2024

PËR MIRATIMIN E STRUKTURËS SË PAGËS DHE TË NIVELEVE TË PAGAVE TË NËPUNËSVE TË TASK-FORCËS PËR MONITORIMIN, INSPEKTIMIN DHE MARRJEN E MASAVE PËR MBROJTJEN DHE PËRMIRËSIMIN E INFRASTRUKTURËS, PËR TRAJTIMIN E UJËRAVE TË NDOTURA QË SHKARKOHEN PRANË OSE NË UJËRA LARËSE NË ZONAT BREGDETARE, OSE NË BREGUN E LIQENEVE E TË LUMENJVE

Në mbështetje të nenit 100 të Kushtetutës dhe të shkronjës “a”, të pikës 2, të nenit 8, të ligjit nr. 35/2023, “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”, me propozimin e zëvendëskryeministrit, Këshilli i Ministrave

VENDOSI:

1. Miratimin e strukturës së pagës dhe të niveleve të pagave të nëpunësve të Task-Forcës për Monitorimin, Inspektimin dhe Marrjen e Masave për Mbrojtjen dhe Përmirësimin e Infrastrukturës për Trajtimin e Ujërave të Ndotura që Shkarkohen pranë ose në Ujëra Larëse në Zonat Bregdetare, ose në Bregun e Liqeneve e të Lumenjve, në vijim “Task-Forca”.
2. Elementet përbërëse të pagës bruto mujore të nëpunësve të “Task-Forcës”, (paga për pozicion, shtesa për vjetërsi dhe shtesa për nivelin e kualifikimit) për secilën klasë të përcaktuar në lidhjen nr. 1, që i bashkëlidhet këtij vendimi, si dhe vlerat për secilin element janë të njëjta me ato të miratuara në vendimin përkatës të Këshillit të Ministrave për pagat e nëpunësve civilë në institucionet e administratës shtetërore.
3. Klasat e pagave dhe shtesat për kushte pune (natyrë të veçantë pune) të nëpunësve të “Task-Forcës” janë sipas lidhjes nr. 1, që i bashkëlidhet këtij vendimi dhe është pjesë përbërëse e tij.
4. Trajtimi me pagë dhe shtesa mbi pagë për nëpunësit e “Task-Forcës”, sipas këtij vendimi, do të vazhdojë sipas afateve të përcaktuara për funksionimin e saj, sipas parashikimeve të pikës 2, të nenit 6, të aktit normativ nr. 8, datë 28.12.2023, të Këshillit të Ministrave, “Për marrjen e masave urgjente, për mbrojtjen dhe përmirësimin e infrastrukturës për trajtimin e ujërave të ndotura që shkarkohen pranë ose në ujëra larëse”.
5. Efektet financiare, që rrjedhin nga zbatimi i këtij vendimi, për vitin 2024, përballohen nga fondet e miratuara në tavanet buxhetore për Ministrinë e Infrastrukturës dhe Energjisë për këtë vit, në programin “Furnizimi me ujë dhe kanalizime” dhe fillojnë nga data e emërimit të nëpunësve në detyrë.
6. Ngarkohen Ministria e Infrastrukturës dhe Energjisë, “Task-Forca” dhe Agjencia Kombëtare e Ujësjellës-Kanalizimeve për zbatimin e këtij vendimi.
Ky vendim hyn në fuqi pas botimit në Fletoren Zyrtare.
 
KRYEMINISTËR
Edi Rama

Lidhja nr. 1
Klasat e pagave dhe shtesat për kushte pune 
(natyrë të veçantë pune) të nëpunësve të “Task-Forcës”

	Drejtues 
	I-4
	1
	70 000

	50 000

